El conseller de Polítiques Digitals, Jordi Puigneró, ha afirmat que, en general, no li agraden les vagues, tot i que les respecta, perquè "són el fracàs de la política, el diàleg i la negociació". En dues interpel·lacions al Parlament sobre universitats, formulades per Cs i PSC, que ha contestat Puigneró per absència de la consellera Chacón, ha considerat que l'aturada a les universitats són pel fracàs de la política a l'Estat. Amb tot, ha dit que una vaga universitària "no és excepcional" i els ha recriminat que "el que no agrada és el motiu pel qual fan vaga". A més, ha emplaçat els socialistes a entomar una nova legislatura "amb l'esperit del 'sit and talk'" i apartar-se de la judicialització de la política. La diputada del PSC Alícia Romero ha criticat "l'autocomplaença" del Govern i ha defensat que "el dret de manifestació no pot topar amb el de qui vol mantenir l'activitat docent". Per part de Cs, el diputat Jorge Soler ha acusat el Govern de "complicitat" amb els manifestants i de "facilitar la violència, el caos i la por", "sigui per acció o per omissió". Per la seva banda, el conseller li ha retret que els taronges són "els de prohibir-ho tot" i els ha recordat que "les universitats han de ser espais neutres on es respecti la llibertat de pensament". "No poden imposar un determinat posicionament", ha afegit.

Summary: Puigneró creu que la vaga dels universitaris demostra "el fracàs de la política i la negociació a l'Estat"


El líder de Cs al Parlament de Catalunya, Carlos Carrizosa, ha assegurat aquest diumenge que la seva formació i l'ex-primer ministre francès Manuel Valls segueixen compartint "valors i programa" i ha augurat que continuaran treballant junts a l'Ajuntament de Barcelona encara que tres regidors de Barcelona pel Canvi-Cs votessin Ada Colau com a alcaldessa de la ciutat. "Hi ha coses que tenim molt clares i amb les quals ens hem presentat junts", ha dit en declaracions als mitjans el dia després de la constitució dels ajuntaments. Carrizosa també ha anunciat que duran una iniciativa al Parlament perquè "els que donen suport a posicions populistes i nacionalistes" condemnin les agressions a polítics. Carrizosa ha explicat que la secretària tercera de la Mesa del Parlament, Laura Vílchez, i l'eurodiputat Jordi Cañas, de Cs, van sofrir "agressions" ahir després dels plens d'investidura d'alguns ajuntaments. Segons ha relatat, Vílchez "va ser agredida amb el llançament d'un objecte en sortir de la constitució de l'Ajuntament de Sabadell", mentre que Cañas "passejant per Barcelona va ser objecte del llançament de pintura", i ho ha atribuït als Comitès de Defensa de la República (CDR). Ha celebrat que Cs hagi entrat "en 550 governs de tota Espanya", la qual cosa interpreta com "una verdadera onada taronja" ja que suposa governar en un de cada quatre municipis on es van presentar. Carrizosa ha garantit que els seus regidors treballaran per "la igualtat de tots els ciutadans, la baixada d'impostos i el suport a les famílies i als autònoms". Sobre Barcelona, ha lamentat que Colau repeteixi com a batllessa perquè suposarà tenir "quatre anys més del mateix" i ha criticat que la seva primera iniciativa sigui voler recuperar el llaç groc a la façana del consistori. "Nosaltres no donem suport a aquells que fan pedaços la unió entre tots els catalans, que fan zitzània, divideixen i s'apropien de les institucions", ha afirmat, per això els tres regidors de Ciutadans pel Canvi-Cs que son militants taronges –María Luz Guilarte, Paco Sierra i Marilén Barceló– no van donar-li suport.

Summary: Carrizosa augura que Cs i Valls seguiran treballant junts a Barcelona perquè comparteixen "valors i programa"


La presidenta del Parlament està mantenint trobades informals amb els diferents partits i ja ho ha fet amb Arrimadas ACN Barcelona.-La presidenta del Parlament, Carme Forcadell, està sondejant els grups parlamentaris per celebrar les properes setmanes el ple monogràfic sobre emergència social que han reclamat PSC i Catalunya Sí que es Pot. Ho ha explicat la líder de C's a la cambra catalana, Inés Arrimadas, que s'ha reunit de forma informal amb Forcadell i li ha assegurat que el seu grup està disposat fins i tot a celebrar el ple durant la campanya del 20-D. Fonts parlamentàries han explicat a l'ACN que la presidenta del Parlament està començant una ronda de contactes informals amb els diferents grups, una pràctica que vol convertir en habitual, per tal de comentar l'activitat parlamentària. El mateix Miquel Iceta, líder del PSC, ha apuntat que ell està citat dijous a les 12. El ple s'hauria de celebrar abans d'acabar l'actual període de sessions. En declaracions després d'assistir a l'acte institucional amb motiu del Dia Internacional contra la Violència Masclista, Arrimadas ha comentat que s'ha reunit amb Forcadell i han comentat l'actualitat parlamentària, també el desacord entre Junts pel Sí i la CUP per la investidura. Segons la líder de C's, la presidenta li ha preguntat si el seu grup està disposat a celebrar el ple monogràfic sobre educació, sanitat i pobresa que han reclamat PSC i Catalunya Sí que es Pot i ella li ha respost afirmativament.  "Nosaltres volem que el Parlament estigui al servei de la ciutadania, hi ha moltes necessitats socials sense cobrir. No volem que el Parlament sigui una cambra morta, sense activitat. Estem a favor que encara que sigui durant la campanya es pugui celebrar un ple", ha apuntat, tot posant de manifest que el que seria normal és que ja hi hagués un govern i un president investit.

Summary: Forcadell sondeja els grups per celebrar el ple monogràfic sobre emergència social les properes setmanes


La Virreina Centre de la Imatge acollirà 13 exposicions que giraran, com ha explicat Valentin Roma, director de La Virreina, sobre tres eixos: "formes de vida contra normalitzacions, cap a una història de les pràctiques fotogràfiques a Catalunya i ciutat, arquitectura i esfera pública". Entre aquestes mostres, destaquen 'Lorenza Böttner. Rèquiem per la norma'  –una artista que "va inspirar la Petra" de Mariscal-; 'La fotografia "creativa" a Catalunya (1973-1982)'; 'Natalie Bookchin. Retrats de la multitud', i 'Màquines de viure. Flamenc i arquitectura en l'ocupació i desocupació d'espais'. Alguns dels protagonistes d'aquestes exposicions són Lorenza Böttner, Natalie Bookchin, Raquel Friera, Jorge Ribalta, Mar Arza, Pere Formiguera, Maria Espeus, Marta Sentís, Manel Esclusa, Ignasi de Solà-Morales i Joan Fontcuberta, entre altres. La Virreina, ha explicat, treballarà sobre cinc línies: Imatges, Treball, Recuperem Les Rambles, Diàspora i Història de l'Anarquisme.  "A veure si donem un salt tant des del punt de vista de les audiències, però sobretot també aconseguim un salt dins de la cartografia museogràfica barcelonina i espanyola. Aquest és el nostre objectiu", ha afirmat el director de La Virreina.

Summary: La Virreina dedicarà exposicions a la fotografia "creativa" a Catalunya i a l'artista Lorenza Böttner


El portaveu adjunt de JxCat, Eduard Pujol, ha avisat que no "suspendran" ni "substituiran" cap dels seus diputats perquè l'acusació per rebel·lió "no es pot mantenir". Pujol ha constatat que després que el tribunal alemany hagi desestimat l'extradició de l'expresident Puigdemont per rebel·lió, la principal causa per l'acusació dels encausats per l'1-O "ha caigut". La formació ha descartat per ara fer efectiva la suspensió que ha dictat Llarena dels diputats encausats. "No entraren en aquest joc", ha dit Pujol. El portaveu també ha exigit que els polítics empresonats acusats de rebel·lió "han de sortir immediatament de la presó" i que els "exiliats" puguin tornar a casa. "Que els presos facin les bosses des d'ara mateix i l'Estat obri les portes de les presons. Cada minut està retardant el seu retorn a casa", ha exigit Pujol. Amb tot, ha reiterat que no existeix cap delicte "relacionat amb la violència" i tampoc la malversació. A l'inici de la seva compareixença davant la premsa, Pujol ha expressat que Espanya "té un problema" i que Puigdemont "segueix lliure a Alemanya". "Estem davant d'un nou revés a la justícia espanyola i en un nou episodi que desmunta la tesi inventada per Llarena. Prou literatura i que arribi la justícia", ha reclamat. El portaveu, que ha recordat que l'exministre Montoro ja va assegurar que no s'havia malversat, ha assegurat que "demostraran" que no es va produir malversació al voltant de l'1-O. Per tot plegat, la formació ha animat a la població a participar de la manifestació d'aquest dissabte per "acabar de pujar els colors a l'Estat". "Aconseguirem allò que passaria en un país normal: el retorn dels exiliats i dels empresonats", ha declarat.   El vicepresident del Parlament i diputat de JxCat Josep Costa ha subratllat que el tribunal alemany ha constatat que hi ha dubtes "evidents" sobre malversació i que "simplement per una qüestió de procediment" entenen que els tribunals espanyols són els competents per decidir si se'n va produir o no. "No la donen per acreditada. L'extradició no es durà a terme fins que el Tribunal Constitucional alemany no resolgui el recurs que Puigdemont té previst presentar. Tenim perspectives de guanyar-lo", ha concretat.  En relació a la suspensió de diputats d'acord amb el requeriment del jutge Pablo Llarena, la diputada Gemma Geis ha reiterat que volen ser "obedients" amb els drets civils i polítics dels diputats. "El més coherent és que no suspenguem ni substituïm els nostres diputats. Tenim arguments jurídics, polítics i fonaments per defensar la posició fins al final", ha assegurat.

Summary: JxCat avisa que no "suspendrà" ni "substituirà" els seus diputats perquè l'acusació de rebel·lió "no es pot mantenir"


El nou govern belga ha obtingut la confiança parlamentària en plena crisi pel coronavirus, malgrat els vots en contra dels nacionalistes flamencs de l'N-VA. Després que el Rei de Bèlgica encarregués a la primera ministra en funcions, Sophie Wilmès, la formació de govern, el parlament federal li ha concedit el seu suport amb 84 vots a favor i 44 en contra. A més dels tres partits membres del govern, liberals i conservadors, l'executiu de Wilmès també té el vistiplau dels socialistes i ecologistes. Han votat en contra els nacionalistes flamencs de l'N-VA, els ultradretans del Vlaams Belang, i el partit d'extrema esquerra PTB. Bèlgica, que estava amb un govern en funcions des del desembre del 2018, té prop de 1.500 contagiats i una quinzena de morts pel coronavirus. Segons la premsa belga, aquest nou govern encara no compta amb poders especials per combatre la crisi del coronavirus i aquests s'hauran d'aprovar en un seguit de lleis al parlament.

Summary: El nou govern belga obté la confiança parlamentària en plena crisi pel coronavirus, malgrat els vots en contra de l'N-VA


La despesa social suposa un 73,6% del pressupost del 2016, 2,6 punts més que l'any passat, segons les dades que ha presentat aquest dimarts el conseller d'Economia, Oriol Junqueras, al Parlament. És a dir, Ensenyament, Salut, Treball i Afers Socials, Habitatge, Pobresa energètica i Transport de viatgers acumulen una inversió total de 17.486,9 milions. Amb aquestes dades a  la mà, la conselleria d'Oriol Junqueras ha xifrat l'increment en polítiques socials en 874,3 milions respecte l'any passat. Les dades incorporen ja la previsió del pla de xoc social. "Som als pressupostos més socials de tota la història", ha insistit el titular d'Economia en presentar els comptes en roda de premsa al Parlament. Junqueras també ha volgut remarcar que el 78,5% de l'increment global de la despesa departamental es destina a les polítiques socials.  La despesa social que preveuen els pressupostos és de 17.486,9 milions d'euros. Segons les dades de la conselleria, això suposa un increment de 874,3 milions respecte als 16.612,6 que els departaments socials es van endur el 2015. Així,  sobre el pressupost total, les partides socials suposen un 73,6% de tota la despesa que preveu el Govern, 2,6 punts més que el que hi va destinar l'anterior executiu.  En roda de premsa al Parlament, Oriol Junqueras ha volgut remarcar també el percentatge que s'emporta la despesa social respecte l'increment de tots els departaments. És a dir, de la xifra d'increment global de 1.113,4 milions en despesa, un 78,5% es destina a polítiques socials, els 874,3."Som als pressupostos més socials de tota la història, mai les polítiques socials havien representat el 73,6%" dels pressupostos de la Generalitat. En aquestes dades, s'hi inclou ja el pla de xoc social, acordat entre Junts pel Sí i la CUP arran de l'acord d'investidura. De fet, per Junqueras els números que posa sobre la taula el seu departament suposen "una millora" de la previsió inicial del pla, de 285,3 milions.  El pla de xoc Els comptes, de fet, desgranen el pla de xoc: així, per exemple dels 285,3 milions totals, 103,3 milions són per a Salut, la partida més gran. Al detall, de la inversió sanitària, 96 milions es destinen a la reducció del temps mitjà de les llistes d'espera tant per visita com per quirúrgiques; i 3 milions per recuperar horaris de CAP. Treball, Afers Socials i Famílies s'emporta 120 milions del pla de xoc: sobretot, per a renda mínima d'inversió i per a un increment de places residencials per a gent gran i a persones amb discapacitat. Ensenyament és la tercera gran àrea a què preveu fer front el pla de xoc. Proposa 32 milions: sobretot, 12 milions per incrementar la dotació en beques menjador i ajudar 22.430 persones, també per a menors de tres anys. A més, 7,6 milions es destinen de més en transport escolar.  Salut i Ensenyament, les partides estrella Sobre paper, la conselleria d'Oriol Junqueras ha inclòs el pla de xoc en l'increment que preveu fer en despesa social, els 874,3 milions. D'aquesta manera, globalment, la inversió en Ensenyament és de 4.615 milions -211,2 més respecte el 2015, inclòs ja el pla de xoc-, i 51 més per a Universitats. Com a actuacions principals en aquest camp, el Govern vol garantir "l'accés en condicions d'igualtat i equitat" al serveis de menjador i transport escolar; lluitar contra l'absentisme, millorar el coneixement de llengües estrangeres i desplegar una oferta formativa postobligatòria major. També es fixa com a prioritat "consolidar mecanismes de selecció de professorat, flexibilitzar estructures docents i contractació de personal docent", entre d'altres.  Ara bé, la partida estrella és Salut, amb 8.650,1 milions de despesa global. Així, l'increment d'un any per l'altre és de 316,7 milions. Un cop consolidat l'import del sector públic, Economia es fixa com a actuacions principals que s'inclouen als comptes també reordenar els serveis bàsics en un model en xarxa i millorar l'atenció a les persones integrant serveis de salut i serveis socials; així com millorar "la capacitat resolutiva de l'atenció primària".  Treball, Afers Socials i Famílies s'emporta 2.267,5 milions globalment, que suposen un increment de 173,4 milions. I 10 milions de més per combatre la pobresa energètica. En aquest sentit, el Govern vol oferir "segones oportunitats" als col·lectius més vulnerables i fomentar una societat cohesionada així com una política integral de migracions i l'acollida de refugiats. Per tant aquests pressupostos preveuen garantir els serveis d'atenció a les persones en dependència; suport econòmic a qui no disposa de recursos amb especial atenció a les famílies amb fill. També volen millorar els mecanismes de detecció i protecció davant del maltractament a infants i adolescents.  En clau laboral, s'inclou als pressupostos desplegar el programa de Garantia Juvenil per orientar i formar joves: desplegar la Llei del SOC i "revisar els requisits d'accés a la Renda Mínima d'Inserció per ampliar-ne la cobertura".  Encara en despesa social, el Govern ha anunciat que invertirà 93,5 milions més, respecte de l'any passat, al transport públic de viatgers. De fet, són prioritats de Territori i Sostenibilitat "fomentar el transport públic com a element de cohesió social i territorial amb un model sostenible econòmicament". També preveuen un increment de 28,4 milions (la inversió total és de 189,4 MEUR) per a habitatge, barris i nuclis antics. Com a prioritats, "eradicar" els desnonaments i ampliar el parc d'habitatge social per atendre les famílies més vulnerables.

Summary: La despesa social concentra un 73,6% del pressupost i incrementa en 874,3 milions d'euros


El sindicat Intersindical-CSC ha lamentat en un comunicat que el Grup Banc Sabadell se "sumi" a l'estratègia "instigada" per l'estat espanyol, i afirma que la decisió de traslladar la seu social a Alacant se situa "dins de coordenades clarament polítiques". Així mateix, la formació retreu al banc que giri l'esquena a "més d'un segle d'història" i al seu "arrelament" al país. L'entitat, a més, veu "inacceptable" el posicionament del secretari general estatal del sindicat majoritari al banc, CCOO, fent "acompanyament de la política de la por". En paral·lel ha denunciat la "passivitat" dels dos sindicats majoritaris espanyols, que se situen "obertament a favor del règim del 1978" i es mostren "sords" davant del que la població catalana "va expressar a les urnes" l'1 d'octubre.

Summary: La Intersindical-CSC veu el trasllat de Banc Sabadell una decisió de "coordenades clarament polítiques"


Unió de Pagesos ha denunciat públicament l'aplicació "il·legal", per part del Ministeri d'Hisenda i ajuntaments, del sistema de valoració cadastral que equipara el valor de les construccions agràries amb el de les urbanes. El sindicat agrari alerta que aquesta interpretació, que s'hauria fet sense l'estudi de mercat preceptiu, pot ocasionar greus perjudicis econòmics al sector, ja que incrementa entre dos cops i mig i sis el valor de reposició. Més enllà de l'augment de l'impost de béns immobles (IBI), la mesura pot tenir efectes sobre els tributs que graven les transmissions patrimonials o a l'hora de sol·licitar beques d'estudis. El sindicat exigeix a Hisenda una rectificació immediata. Construccions qualificades com a rústiques, "indispensables" per a l'activitat agrícola, ramadera o forestal que veuen el seu valor equiparat amb el d'immobles urbans. Unió de Pagesos ha mostrat la seva indignació davant d'una aplicació "il·legal" de la Llei del Cadastre aprovada pel Reial Decret 1/2004 que, consideren, castiga encara més un sector que a Catalunya ha perdut el 35% de les seves rendes des de l'any 2001. Una interpretació "arbitrària, injusta i confiscatòria", feta des de la "nocturnitat i traïdoria", per part de la Direcció General del Cadastre però també des d'alguns ajuntaments, asseguren.  Segons el coordinador del sindicat a les Terres de l'Ebre, Joan Montesó, el govern espanyol empara aquesta aplicació de la valoració cadastral per part dels ajuntaments sense haver efectuat el preceptiu estudi de mercat agrari previ sobre el valor de les construccions necessàries per a les activitats agràries. "El Ministeri d'Hisenda no ha fet la feina que li tocava", ha criticat. A la pràctica, aquestes valoracions multipliquen el valor en una forquilla que va dels dos cops i mig als sis. No només són casetes de camps o magatzems: poden ser basses de reg, granges o hivernacles. Molts propietaris ja han rebut cartes i d'altres les rebran en breu.   Davant d'aquest espectacular increment, addueix, les bonificacions que poden aplicar els ajuntaments als impostos basats en aquests valors queden totalment diluïdes i sobrepassades, duplicant o triplicant la càrrega fiscal anterior. Al contrari, Montesó lamenta que "alguns ajuntaments" han vist l'oportunitat de poder sanejar els seus comptes amb aquests ingresoss "i estan fent caixa". Per contra, recorda que els consistoris no presten a les zones rústiques els mateixos serveis que a les urbanes amb els quals equiparen. Un dels primers a aplicar-ho, ha assenyalat, ha estat el de Tortosa –fraccionant el pagament en dos-. Però temen que s'acabaran afegint la resta abans del 31 de desembre de 2016, quan ha de culminar tot el procés de rectificació de les característiques cadastrals dels béns rústics a Catalunya. Menys beques per als fills de pagesos Montesó ha explicat que els efectes d'aquesta interpretació en la valoració cadastral depassen l'increment exponencial del rebut anual de l'IBI rústic en el qual es basa. També afectarà els tributs que graven les transmissions patrimonials, ja sigui per successió, donació o compravenda, "devaluant significativament les bonificacions establertes a la legislació estatal i catalana". També tindrà incidència sobre el límit patrimonial per a la concessió de beques universitàries, "discriminant fins el 522% els fills de la pagesia respecte els d'altres sectors de la societat". El sindicat agrari ha exigit al Ministeri d'Hisenda una rectificació immediata d'aquesta situació. També ha instat a les forces polítiques que concorreran a les eleccions generals del 20 de desembre que es comprometin a forçar la marxa enrere. De moment, Unió de Pagesos ha convocat diverses xerrades informatives arreu del país per informar així com una campanya de recursos, sense cost afegit per als afectats, amb l'objectiu d'anul·lar aquests pagaments. Concretament, el sindicat posa a disposició a les seves oficines models d'al·legacions –tant per a la seva presentació en un termini de quinze dies com fora de termini- per reclamar el retorn de l'excés de tributs "il·legal" ja abonat.

Summary: Unió de Pagesos denuncia l'aplicació "il·legal" del cadastre que equipara el valor de construccions agràries i urbanes


L'Ajuntament de Tortosa, en col·laboració amb la Policia Local, posa en marxa un campanya de conscienciació per als propietaris d'animals de companyia, sobretot gossos. En primer lloc, es vol fomentar que es posin els xips als animals i se'ls censi a l'Ajuntament, mesura que també ajuda a reduir l'índex d'abandonaments.  El consistori calcula que només un terç del gossos i gats domèstics de la ciutat compleixen aquest requisits. També s'endurirà el control de conductes incíviques, amb sancions de 200 euros per no recollir els excrements dels gossos i de 150 euros per dur-los deslligats. L'Ajuntament ha habilitat a la ciutat dos zones d'esbarjo per animals i en farà dos més. La campanya té el lema "Al carrer, coma a casa. Tortosa, també cosa teva".  Com ha explicat l'alcalde de Tortosa, Ferra Bel, la campanya té per objectiu, per una banda, fomentar que els propietaris acudeixin al veterinaris per posar el xip identificatiu obligatori, sobretot en gossos, i després que se censin a l'Ajuntament. El cens actual és de 1.471 gossos a Tortosa però el consistori calcula que no és ni el 50% del animals que hi ha a la ciutat. La Policia Local de barri s'ha dotat d'un aparell per poder fer lectures i saber si s'està complint la normativa. Les tres primeres setmanes, els agents emetran una acta als propietaris que no portin els gossos xipats i els donaran un termini de 20 dies per regularitzar la situació de l'animal. Passat aquest temps, la sanció per no tenir el gos censat serà de 150 euros.  Bel ha recordat la importància de complir amb aquesta mesura perquè se solucionen moltes situacions en cas que el gos s'extraviï, generi un acció de perill o s'abandoni. "Quan poses un xip al gos i el censes, difícilment l'abandonaràs", ha apuntat. L'alcalde ha defensat que és la millor garantia que no s'abandonarà l'animal i una manera de reduir  la taxa d'abandonaments. L'Ajuntament de Tortosa també ha recordat que en cas de races de gossos considerades potencialment perilloses, s'ha de disposar d'una llicència i s'han de passejar amb morrió.   Una altre dels controls que s'intensificaran i s'enduriran serà sobre els casos de conductes incíviques de propietaris que no recullen els excrements dels seus animals quan els passegen en espais públics de la ciutat. Com aquesta normativa és ben coneguda per tota la ciutadania, agents de paisà controlaran que això no passi i sancionaran amb multes de 200 euros els propietaris incívics. En la campanya també es recorda que en les zones d'esbarjo canines, ubicades a Ferreries i Remolins, és obligat recollir les deposicions.  Mentre el consistori treballa per crear dues noves zones d'esbargiments per als animals al Temple i a Sant Llàtzer, la campanya de conscienciació també pretén acabar amb situacions de gossos solts per la ciutat. La sanció per no portar l'animal lligat serà també de 150 euros. Des de l'Ajuntament de Tortosa es fa una crida a la col·laboració ciutadana perquè es denunciï qualsevol actuació dels propietaris dels animals de companyia que no compleixi amb la normativa.

Summary: Tortosa fomentarà el xipatge i cens de gossos i endurirà la lluita contra les conductes incíviques


L'exalcalde de Sabadell Manuel Bustos ha assegurat que "feia nosa a moltes persones i que hi havia un "interès polític" en fer-lo caure. En unes declaracions a TV3, Bustos ha assenyalat que "era una persona incòmode" pel govern de la Generalitat de l'època perquè "defensava els municipis i l'autonomia municipal aquí i arreu". El cas Mercuri compleix quatre anys amb una única sentència ferma, en la  qual Manuel Bustos està condemnat a quatre mesos de presó i una multa de 60.000 euros per tràfic d'influències. Bustos ha explicat que acata la sentència però que no la comparteix. "De vegades la justícia no és justa", ha etzibat.  Manuel Bustos ha explicat que és una "persona transparent i massa vehement". "Jo estava al costat de la gent i guanyava eleccions, (...) i hi havia algú que no estava conforme". "Em consta que hi havia molta gent interessada en fer caure Manuel Bustos", ha reblat. "Feia nosa als qui són responsables d'haver muntat el cas Mercuri", ha afegit.   L'exalcalde, apel·lant a la conxorxa, s'ha preguntat perquè ell és l'únic polític que ha estat investigat durant sis anys pels Mossos. "L'únic! No hi ha ningú més!?", ha exclamat. Respecte la sentència per tràfic d'influències, Bustos considera injust haver estat condemnat per "opinar que un càrrec de confiança era la persona més adequada per un urbanisme tan complex com el de Montcada". "Això ho explica a qualsevol polític i li dirà que és una bestiesa", ha assegurat dirigint-se al periodista.  La de Montcada és l'única de les 38 peces del cas Mercuri per la qual Manuel Bustos ha estat condemnat. El jutge va considerar que l'exalcalde havia forçat la col·locació a dit d'una coneguda, Carmina Llumà, a l'Ajuntament de Montcada i Reixac. A Bustos li va caure una pena d'un any i quatre mesos de presó, una multa de 60.000 euros i la inhabilitació durant quatre anys i mig per a exercir qualsevol càrrec polític.   Actualment queden 15 peces en fase d'instrucció. Més de la meitat de les peces ja s'han arxivat

Summary: Manuel Bustos quatre anys després de l'esclat del cas Mercuri: "feia nosa a moltes persones"


L'Ajuntament de Mataró demana al Ministeri i al Departament de Justícia la creació d'un jutjat especialitzat a la ciutat, que faci front a les ocupacions "injustificades" d'habitatges i n'agilitzi el seu desallotjament per poder posar els immobles a disposició de persones vulnerables. Aquesta petició es vehicula a través d'una declaració institucional que recull un ampli paquet de mesures per fer front a les màfies que ocupen il·legalment els pisos i "fan negoci amb la misèria" de persones es risc d'exclusió. La regidora de Benestar Social, Isabel Martínez, recorda a aquestes famílies que el circuit per accedir a un habitatge "comença i acaba a la porta d'entrada de Serveis Socials" i demana que no siguin els "cooperadors necessaris" d'aquestes màfies. "Dret a l'habitatge si, barruts no", ha etzibat l'alcalde, David Bote. L'Ajuntament calcula que hi ha actualment 3.400 habitatges buits a la ciutat, dels quals un 25% estarien ocupats il·legalment, segons aquestes estimacions. Dins les mesures previstes contra les ocupacions, aquest any començarà una campanya d'inspecció que pretén arribar a 368 pisos, amb l'objectiu de detectar i afrontar cadascun dels casos. El gruix del parc d'habitatge buit és propietat d'entitats financeres i grans propietaris. L'Ajuntament comptabilitza 277 habitatges públics de titularitat municipal, dels quals n'hi ha cinc ocupats il·legalment i també n'hi ha 247 que són propietat de la Generalitat. D'aquests, 81 han estat cedits per entitats financeres i 27 d'aquests estan 'okupats'. L'alcalde de Mataró, David Bote, assegura que els instruments jurídics i administratius que actualment té a les seves mans l'administració per lluitar contra aquestes situacions són del tot insuficients. "Fem curt per actuar amb agilitat", diu Bote, que reclama al Departament d'Interior un Pla de seguretat contra les màfies.   A nivell judicial, l'Ajuntament de Mataró reclama la creació d'un nou jutjat civil que es dediqui específicament a les 'okupacions' i s'eviti així el col·lapse de la resta de jutjats. També es reclama al TSJC que estableixi criteris interpretatius clars que determini quan una ocupació és delictiva i quan no i que els fiscals "prenguin consciència" de la problemàtica i es dictin instruccions clares per fer front aquests casos. Des del punt de vista social, l'alcalde ha qualificat de "menyspreable" l'actitud dels grups organitzats "que fan negoci amb la misèria dels altres" i, des de Serveis Socials, es recorda que només amb la "coresponsabilitat" de les famílies es podrà començar a aturar el fenomen de les ocupacions. "Hi ha una cooperació necessària dels que no volen entrar en el circuit de Serveis Socials", es lamenta la regidora d'aquesta àrea, Isabel Martínez. Des de la regidoria de Benestar Social detallen que la Mesa d'Emergència de la Generalitat té a punt 35 habitatges per a casos urgents de famílies en situació de vulnerabilitat, que ja estan assignats, però que no han estat lliurats a l'espera d'acabar d'arranjar-los. També hi ha 25 famílies en llista d'espera de casos "menys greus", a l'espera de la resolució de la Mesa d'Emergència. La declaració institucional que recull les reivindicacions del consistori té el suport del PSC, CiU, PP, Cs i PxC, mentre que ERC, Volem i CUP s'han abstingut i ICV-EUiA hi ha votat en contra. Els ecosocialistes argumenten que la proposta es fonamenta en la modificació de la llei 1/2000 al Congrés dels Diputats que, entenen, "no ataca les màfies amb eficàcia".

Summary: Mataró demana la creació d'un jutjat específic per agilitzar el desallotjament d'ocupacions "injustificades"


Una conversa entre el periodista Jordi Basté i el futbolista Gerard Piqué donarà el tret de sortida aquest dijous 13 de setembre a les 22:40, després del 'Polònia', a les emissions setmanals de 'Fora de sèrie', el programa en què periodistes i comunicadors amb un passat lligat a TV3 entrevisten un personatge escollit per ells mateixos i que es va començar a emetre el passat 22 de setembre amb la conversa entre Andreu Buenafuente i el president de la Generalitat, Carles Puigdemont. L'objectiu del programa, segons el seu director, Agustí Esteve, és que els personatges "enraonin i s'escoltin en un ambient relaxat i de complicitat" durant els aproximadament 50 minuts que durarà cada programa. A més de Buenafuente i Basté, ja han confirmat la seva participació Àngels Barceló, Xavier Bosch, Àngel Casas, Toni Clapés, Josep Cuní, Òscar Dalmau, Carles Francino, Manuel Fuentes, Susanna Griso, Quim Masferrer, Júlia Otero, Pilar Rahola, Toni Soler i Mònica Terribas.

Summary: TV3 inicia les emissions setmanals de 'Fora de sèrie' amb una conversa entre Jordi Basté i Gerard Piqué


La Guàrdia Urbana de Lleida va enxampar el passat dissabte quan passaven vint minuts de les dotze del migdia un conductor de 48 anys, de nacionalitat espanyola, que amb 0,96 mg/l gairebé quadruplicava la taxa d'alcoholèmia permesa. Els agents el van identificar després que l'home xoqués contra un vehicle estacionat al carrer Pobla de Segur. Després de retirar el vehicle amb la grua municipal, els agents van iniciar les diligències penals corresponents per conduir sota l'efecte de begudes alcohòliques.

Summary: Enxampen un conductor a Lleida que gairebé quadruplicava la taxa d'alcohol permesa


El nou conseller d’Acció Exterior, Relacions Institucionals i Transparència, Alfred Bosch, ha assegurat aquest dijous que assumeix el “repte” de la conselleria amb “màxim respecte i il·lusió” i una “sensació d’interinatge per un lloc que hauria d’ocupar Raül Romeva”. En una piulada després que el president Quim Torra hagi signat el decret del seu nomenament com a membre del Govern, Bosch ha dit que treballarà “per fer que Catalunya sigui coneguda i reconeguda al món”. El nou conseller d’Acció Exterior prendrà possessió del càrrec divendres en un acte al Saló Sant Jordi del Palau de la Generalitat.

Summary: Bosch diu que assumeix el “repte” d’Exteriors amb “sensació d’interinatge per un lloc que hauria d’ocupar Romeva”


Aquests dies s’estan escollint els precandidats en les diferents assemblees comarcals  ACN Barcelona.-L’alcalde de Tortosa i senador, Ferran Bel, el regidor de Lleida Toni Postius, i el diputat al Congrés Jordi Xuclà es perfilen com els candidats de CDC per Tarragona, Lleida i Girona en les eleccions espanyoles del 20-D. Aquests dies s’estan reunint les diferents assemblees comarcals del partit per escollir els precandidats. La direcció elaborarà després una proposta de llistes que s’haurà de votar en el consell nacional que tindrà lloc el proper 14 de novembre. Aquest dijous, de fet, es reunirà l’assemblea d’Osona, que escollirà Francesc Homs com a precandidat. El conseller de la Presidència ja ha manifestat la seva voluntat de ser el cap de llista per Barcelona.

Summary: Ferran Bel, Toni Postius i Jordi Xuclà es perfilen com els candidats de CDC per Tarragona, Lleida i Girona el 20-D


Aquest dilluns ha començat la campanya de vacunació de la grip a Catalunya. A les comarques de Lleida la previsió és repartir unes 80.000 dosis de la vacuna, una quantitat similar a anys anteriors. Segons el responsable de Vigilància Epidemiològica del Departament de Salut a Lleida, Pere Godoy, per enguany, en què s'espera que el virus no sigui especialment virulent, es disposa d'una vacuna millor adaptada ja que de les tres soques de què es compon, dues han estat renovades. La campanya va dirigida als majors de 60 anys i també a malalts crònics com ara persones amb malaltia pulmonar obstructiva, amb malalties cardiovasculars, cirrosis, diabètics o embarassades, així com al conjunt del personal sanitari.

Summary: La campanya de vacunació de la grip preveu distribuir 80.000 dosis a les comarques de Lleida


El president del PP, Pablo Casado, ha assegurat aquest dilluns que el govern espanyol no ha de dialogar amb el president de la Generalitat, Quim Torra, sinó que és el moment d'"abanderar la fermesa". Ho ha dit a Barcelona abans de visitar agents desplegats a la Prefectura Superior de la Policia Nacional, a la Via Laietana. Ha afirmat que l'única carta que el president espanyol, Pedro Sánchez, ha d'enviar al president de la Generalitat, Quim Torra, "és el requeriment de compliment de les obligacions legals i constitucionals" previ a l'aplicació de l'article 155 de la Constitució. També ha demanat que es desvinculi la rebel·lió de la violència al Codi Penal perquè en ple segle XXI es pot dur a terme aquest delicte de forma "digital", ha dit.

Summary: Casado diu que no és hora de dialogar amb Torra sinó d'"abanderar la fermesa" i fer-li el requeriment previ al 155


Catalunya és la comunitat autònoma amb més pacients en llista d'espera per a una intervenció quirúrgica, 157.000 el 2017, segons el Defensor del Pacient, un 16% del total de l'estat, on n'hi ha 650.000. També és la segona comunitat amb més dies d'espera de mitjana, 173, només per darrere de Canàries, i molt per sobre de la mitjana estatal de 101 dies. Segons la memòria anual del 2017 de l'entitat, a Catalunya, el Defensor del Pacient va atendre 2.057 queixes i reclamacions, només per darrere de Madrid i Andalusia. La majoria van ser a les comarques de Barcelona, amb 1.645, seguides de Tarragona, amb 234 casos, Girona amb 97, i Lleida amb 81. A tot l'estat, l'entitat va atendre 13.900 casos, 819 menys que el 2016, 781 dels quals amb resultat de mort, uns 60 menys. En resum són xifres similars al 2012. Els hospitals més denunciats van ser el Vall d'Hebron, Bellvitge, Clínic, Sant Pau i Sant Joan de Déu. I els serveis més denunciats van ser les llargues llistes d'espera, les urgències, la traumatologia, la cirurgia general i, en cinquè lloc, la ginecologia i l'obstetrícia. De fet, les urgències del Vall d'Hebron van ser les terceres més denunciades de tot l'estat. Segons el Defensor del Pacient, "la caòtica situació pels col·lapses dels serveis d'urgències dels principals hospitals catalans, s'ha alleujat posposant operacions, mentre que hi ha CAP amb sis dies de retard per obtenir cita amb el metge de família".  El pitjor de tot, segons l'entitat, és que les estadístiques diuen que un 25% dels pacients en espera d'operació ho feien més de sis mesos. Cirurgia plàstica, ginecologia, otorinolaringologia i traumatologia són les patologies que acumulen major desfasament. El 'Pla de xoc', que es va fer efectiu en el mes d'abril un cop es van aprovar els pressupostos, ha resultat ser pràcticament un "fiasco" perquè no és raonable, segons l'entitat, que el període per a una operació de cirurgia cardíaca sigui superior a 90 dies o 45 dies en el cas de cirurgia oncològica. L'entitat també destaca altres motius freqüents de queixa, com els retards en diagnòstic i tractament, la falta d'especialistes i la falta de consentiment informat.

Summary: Catalunya és la comunitat amb més malalts en llista d'espera, segons el Defensor del Pacient


El cantant Ramon Mirabet ha presenta aquest divendres 'Magic', el primer single del que serà el seu tercer disc. Aquest mateix divendres també s'han posat a la venda les entrades per a les presentacions del disc a Barcelona i Madrid. Els concerts seràn a la Sala Razzmatazz de Barcelona el proper 23 de maig, i a la Sala Joy Eslava de Madrid el 14 de juny. El primer 'sold out' de la gira ha arribat amb el primer concert, el proper 28 d'abril a les Escales de la Catedral de Girona en el marc del Festival Strenes.

Summary: Ramon Mirabet presenta 'Magic', el primer single del seu tercer disc


El president del Grup Focus, Daniel Martínez, ha definit aquest dijous al director i actor teatral Carles Canut com "un dels grans referents de la cultura i el teatre del país". En declaracions a l'ACN, Martínez ha assegurat que estan commocionats per la mort de Canut a l'edat de 74 anys després d'una llarga lluita contra la malaltia que patia. "Sabíem que es produiria més aviat que tard, però tot i això ens ha commocionat perquè estava molt implicat en Focus en tots els aspectes", ha indicat. De fet, ha assegurat que era "un home complet de teatre" i que a Focus, per exemple, "pràcticament feia tots els papers de l'auca": era actor, director de la Fundació Romea per a les Arts Escèniques, director del Teatre Romea, així com assessor personal del Consell de Continguts del Grup Focus i membre del Comitè de Lectura de Nous Textos i Projectes de l’organització. I després a més era amic de molts de nosaltres i amb mi hi havia una amistat ben cultivada".  Martínez ha recordat que Canut portava amb Focus 25 anys, des del 93 quan va fer la primera funció amb el grup i en tot aquest temps va fer 30 espectacles i "pocs membres del Grup Focus es poden enorgullir d'aquesta antiguitat". "És un referent, per a nosaltres ho serà sempre per aquesta vessant de lleialtat a una empresa i a una gent. Canut actuava a la nit i al dia següent ben d'hora estava al despatx de la Fundació del Teatre Romea", ha declarat.  El responsable de Focus ha dit que era una persona molt culte i era molt fàcil mantenir converses amb ell perquè "hi havia pocs temes en els quals no estigués mínimament versat", fins i tot com es conegut de futbol. "Aquí ens barallàvem més", ha admès.  Martínez ha assenyalat que ara no és moment encara de parlar sobre qui substituirà a Canut al capdavant del Teatre Romea. "Aquesta temporada ja està feta i fins i tot alguna cosa de la pròxima, però òbviament es produirà un relleu en el moment que considerem oportú, primer ens hem dedicat a sortir del 'shock' i després a pensar que volem fer una mica més inalterable el record del Carles".

Summary: Daniel Martínez: "Canut és un dels grans referents de la cultura i el teatre del país"


Els coworkings treballen per tornar a la normalitat garantint la seguretat dels seus usuaris després de dos mesos de greus afectacions per la covid-19. Asseguren que en aquest temps els que no han hagut de tancar han experimentat caigudes de l'ocupació per sobre del 30%. És el cas del Cèntric de Sabadell, que ha passat de setze a nou coworkers. "Les nostres previsions pels mesos de març i abril van caure totalment perquè no van entrar noves incorporacions i van tenir baixes", afirma el seu propietari. A Cornellà de Llobregat, per contra, la majoria van optar per tancar durant el confinament i ara, com d'altres arreu del país, es preparen per reprendre l'activitat reduint aforament, desinfectant a fons els espais i tancant zones comunes.  La covid-19 ha tingut un impacte molt elevat en els centres de treball compartit. La majoria d'equipaments han patit un acusat descens dels ingressos perquè molts usuaris, la majoria dels quals autònoms, s'han donat de baixa i perquè les empreses que utilitzaven aquests equipaments per celebrar actes o reunions, han deixat de fer-ho.  Manel Caballero, propietari del local Cèntric de Sabadell, explica que quan va començar l'estat d'alarma molts usuaris van deixar d'anar a treballar i van quedar-se a casa. "Alguns van rescindir el contracte o el van suspendre", comenta el sabadellenc que apunta que les previsions van "caure totalment". Davant aquest escenari van deixar de prestar serveis com el de la recepció i van decidir aplicar un descompte del 15% de la quota "per ajudar tots els coworkers". Amb tot, Caballero es mostra esperançat i diu que confia que a mesura que vagin relaxant-se les mesures de seguretat i que vagin avançant les fases els usuaris aniran retornant. Amb l'objectiu de garantir la seguretat de totes les persones que treballen en aquest espai, fa poc més d'una setmana es va dur a terme una desinfecció intensiva del local. A banda, el propietari indica que s'han adquirit dispensadors de gel hidroalcohòlic, s'ha previst un increment de la neteja dels espais comuns, i s'està estudiant la possibilitat d'instal·lar una mampara de seguretat a la zona de recepció. També recomanaran l'ús de mascareta i guants i intentaran augmentar la distància entre les taules de treball.  A diferència del Cèntric de Sabadell, d'altres, com Elemental Coworking Studios, a Cornellà de Llobregat, l'únic exclusiu per al sector audiovisual de tot Catalunya, van optar pel tancament tant bon punt es va decretar l'estat d'alarma davant la impossibilitat de garantir la seguretat dels seus clients. "L'esclat de la pandèmia va ser molt sobtat i davant els dubtes que generava vam decidir tancar", expliquen els seus propietaris, que esperen instruccions de les autoritats per poder reobrir amb seguretat. "Més enllà dels espais de treballa compartit també tenim platós i ens agradaria que ens diguessin els protocols a seguir", afegeixen. Procornellà, el centre d'empreses de l'Ajuntament de Cornellà de Llobregat, també va tancar els dos espais de coworking que gestiona amb un total de 30 places com a complement del seu servei d'oficina virtual, que tret de dues setmanes al mes d'abril s'ha mantingut actiu per tal que els empresaris pugessin recollir el seu correu o trucades i petita paqueteria . Actualment estan preparant les instal·lacions per tornar a obrir de forma imminent. La seva responsable, Beatriz Deghilage, explica que, entre d'altres mesures, reduiran prop d'un 50% l'aforament per garantir que es pugui respectar la distància social i, en els casos que no sigui possible separar taules, s'instal·laran mampares. "Un cop ho tinguem tot apunt començarem a telefonar els nostres abonats perquè tornin quan vulguin", afegeix. Deghilage apunta que les mesures que implementaran per garantir la seguretat dels usuaris dels coworkings són les mateixes que han aplicat a la resta de les seves instal·lacions, tant per treballadors com per clients, seguint les instruccions del servei de prevenció de riscos laborals del consistori i "el sentit comú". Així, a banda de desinfectar totes les instal·lacions, incrementar la neteja i instal·lar nova cartelleria amb les normes higièniques a seguir, també tancaran espais comuns com la cuina o el menjador per reduir el risc de contagi. Sobre l'afectació del coronavirus a les empreses, Deghilage destaca que ha estat molt important amb caigudes de la facturació molts cops per sobre del 60%, però que gràcies al fet que la majoria d'elles són petites start-up que ofereixen serveis digitals a d'altres empreses s'han pogut mantenir treballant des de casa. De fet, assenyala que a data d'avui només un abonat del servei de coworking, un diari esportiu d'informació local, s'ha donat de baixa. "Ja fa uns dies que ens truquen per saber quan obrirem i això és bona senyal", afegeix.

Summary: Els coworkings treballen per recuperar la normalitat després de dos mesos de greus afectacions per la covid-19


El secretari de Mobilitat i Transports de la Generalitat, Ricard Font, ha demanat "celeritat" al govern de l'Estat per implementar l'acord pel qual s'estableix el desviament obligatori de camions de l'N-340 a l'AP-7 des d'Alcanar (Montsià) fins a Vilafranca del Penedès. Font ha explicat que a la tardor es va tancar l'acord amb el ministeri de Foment i que la mesura s'havia de fer efectiva a partir de l'1 de gener. "Demanem que s'escurcin els terminis per permetre les bonificacions pactades i el desviament obligatori. L'aplicació del 155 permetria que el conveni el signessin els ministres De la Serna i Zoido", ha exigit en declaracions a l'ACN. Font ha recordat  que la mesura que, hauria de ser temporal fins aconseguir un desdoblament de l'N-340 al territori, es fa per millorar la seguretat de la carretera i evitar accidents com el d'aquest diumenge amb tres víctimes mortals.  Ricard Font ha recordat que al setembre es va arribar a un pacte amb el territori previ a l'acord amb el Ministeri per poder dur a terme d'una banda, el desviament de camions obligatori de l'N-340 a l'AP-7 amb bonificacions de fins al 50%, i de l'altra, la gratuïtat de l'autopista per als veïns de l'Ebre i del Penedès, amb el límit d'un viatge d'anada i tornada al dia. El responsable de Mobilitat ha exigit a Foment que escurci els terminis i tirin endavant el conveni que permeti implementar la mesura. "Hem demanat dos cops al ministre quan podria fer-se, ens va dir que aviat, que ho estan tramitant. Ho fien a la burocràcia però depèn totalment d'ells", ha afegit. En declaracions a l'ACN, també ha recordat que la mesura del desviament obligatori de camions és temporal fins que s'executin les inversions a l'N-340 que van "amb anys de retard" i que suposaran el desdoblament de l'N-340. Font també ha constatat que els perjudicats per la no implementació d'aquesta mesura són d'una banda els transportistes, així com els veïns del territori que, en casos com el d'aquest diumenge, són víctimes d'accidents mortals en aquesta via.

Summary: Font demana celeritat a l'Estat per fer efectiu l'acord de desviament dels camions de l'N-340 a l'AP-7


El líder del PPC diu que JxCat i ERC “saben perfectament que el candidat no serà president i que ni tan sols serà al Parlament” ACN Barcelona.-El president del PPC, Xavier García Albiol, ha assegurat aquest dijous en una entrevista a Ràdio 4 que els independentistes volen “convertir” el candidat a la investidura, Jordi Sànchez, “en un ‘sparring’ de la confrontació amb l’Estat, en la figura en la que representen aquesta batalla política i judicial contra les institucions democràtiques d’Espanya, contra els jutges, contra la llei i contra la democràcia”. I és que el popular creu que JxCat i ERC l’han presentat a la investidura perquè “estan instal·lats en l’escenificació i el conflicte”. “Saben perfectament que Sànchez demà no serà investit, i que ni tan sols serà al Parlament”, ha considerat Albiol, que considera que “si fa un mes el jutge ja va negar la petició, avui no s’ha produït res diferent perquè canviï de criteri”. “Són ganes de tensar la corda, d’espectacle i de victimisme”, ha sentenciat.  I és que per al líder del PPC, els independentistes han situat la política catalana “en una gran comèdia”. “I jo em nego a fer d’actor secundari d’aquesta comèdia”, ha afegit. Més enllà de la investidura, i preguntat pel delicte de terrorisme atribuït als CDR, Albiol creu que aquesta no és una qüestió “política”. “És una decisió de jutges i fiscals. Si consideren que es pot tipificar com a terrorisme assimilant-ho a la ‘kale borroca’ basca, no seré jo qui ho discutiré. Segur que hi va haver fets molt concrets que es poden acollir a aquesta realitat. Per tallar una carretera ningú té una denuncia per terrorisme, ara bé, si això té una estratègia ben dissenyada i la voluntat d’aturar l’economia catalana, permet com a mínim una certa reflexió”, ha comentat.

Summary: Albiol: “Els independentistes volen convertir Sànchez en un ‘sparring’ de la confrontació amb l’Estat”


Els Bombers de la Generalitat han treballat aquest dimecres a la tarda en un incendi de 100 metres quadrats de vegetació en un solar del carrer Indústria del Vendrell, que ha afectat tres vehicles, l'aïllant exterior d'una façana i la terrassa de l'últim pis i diversos balcons. El cos ha activat quatre dotacions per apagar el foc i ha atès dues persones per inhalació de fum, que no han hagut de ser evacuats.

Summary: Un incendi crema 100 metres quadrats de vegetació d'un solar del Vendrell


El president de la Generalitat, Quim Torra, ha emplaçat l'empresariat present a la 29 a Trobada Empresarial al Pirineu a demanar a les institucions de l'Estat "que es comprometin pel diàleg, per la negociació i per escoltar la gent" per tal "que escoltin i s'asseguin a la taula i que tornem la política". En aquest sentit, ha fet una crida al sector empresarial a contribuir a fer pressió perquè el govern espanyol "s'adoni que amb un dèficit fiscal dem 8% un país no pot tirar endavant". "Amb un model de finançament injust, caducat i amb un dèficit fiscal com el que Catalunya pateix, el risc de la residualitat pel nostre país és un risc enorme", ha manifestat el president de la Generalitat. Així mateix, Torra ha emplaçat el nou executiu de l'Estat a derogar aquell decret "indignant" que facilita que les empreses traslladin la seva seu social fora de Catalunya. En el marc de la conferència inaugural de la 29a Trobada Empresarial al Pirineu, el president de la Generalitat ha destacat que Catalunya continua liderant les exportacions a l'Estat i que entre les 1.000 empreses d'Europa que més creixen n'hi ha 40 de catalanes, segons dades del Financial Times, ha dit. Tot i això, s'ha preguntat si amb un dèficit anual del 8%, com el que té Catalunya, un país pot tirar endavant. El president de la Generalitat ha alertat també de la "judicialització de tota llei i normativa que afavoreixi l'obtenció de més ingressos per les institucions catalanes". Així mateix, ha recordat reclamacions de Catalunya com ara la del corredor del mediterrani o altres inversions "que no arriben mai". "No les he sabut trobat, tampoc en els pressupostos de l'Estat, que, de nou, atorguen unes inversions a Catalunya del 13%", ha lamentat, tot qüestionant si "Catalunya mereix aquest tracte de l'estat espanyol". Torra exigeix la derogació del decret "que facilita la sortida d'empreses" A preguntes dels assistents en el debat posterior a la conferència, Quim Torra ha afirmat que el Govern farà "polítiques per recuperar les empreses" que han canviat de seu social, però ha advertit que, en primer lloc, el govern espanyol ha de "derogar aquell decret indignant" que facilitava la sortida d'empreses de Catalunya. "L'Estat juga les seves cartes, no a fons, sinó amb quatre baralles alhora", ha denunciat, mentre que "nosaltres en tenim menys, però les lluitarem totes".   En aquest sentit, el president de la Generalitat ha volgut deixar clar que el Govern "serà al costat de qualsevol empresa o empresari que tiri endavant un projecte a Catalunya" i que es plantejaran els incentius que siguin necessaris. "Totes les empreses que treballen al país i que ajuden a que progressi són empreses catalanes a les quals prestem tot el nostre suport", ha deixat clar. Torra ha destacat el compromís del Govern amb un creixement empresarial "sostenible", que també vol dir "inclusiu", és a dir, "obert a tota la societat". En aquest sentit, el president ha posat a disposició dels empresaris la recent creada conselleria de Polítiques Digitals i administració Pública com "una de les eines clau que ha de fer de ròtula en molts dels programes que tiren endavant a Catalunya". Segons Torra, "quan parlem de sostenibilitat, no només parlem de medi ambient, sinó d'un país que pren decisions tenint en compte els efectes que tindran en les generacions futures, que sap prioritzar les seves necessitats i que s'adapta a un món canviant". Pel president, hi ha tres elements indispensables per la República catalana: la llibertat, la cultura i el talent. Són -segons Torra-, els mateixos elements que s'han d'aplicar al món empresarial.

Summary: Torra insta els empresaris a demanar a l'Estat que dialogui i derogui el decret que "promou" el trasllat de seus


Un matrimoni i el seu fill han acceptat un any de presó per un delicte d'alçament de béns després de reconèixer que van vendre l'any 2008 una finca que tenien embargada a Almacelles (Segrià), a causa d'un deute que el matrimoni tenia el 2007. Els tres han reconegut que el pare va donar la finca al seu fill i a través d'aquest, sabent que no era legal, la van vendre per 45.000 euros a una veïna de la localitat. Els tres, a més de l'any de presó, han acceptat pagar una multa de 720 euros i 39.000 euros més d'indemnització per evitar el judici que havia de tenir lloc aquest dilluns al penal 2 de Lleida.

Summary: Un matrimoni i el seu fill accepten un any de presó per vendre una finca embargada a Almacelles


Tres persones han resultat ferides, dues lleus i una de poca gravetat, en quedar atrapades sota la runa quan s'ha ensorrat parcialment un bloc de tres pisos situat al número 36 de la Rambla Principal de Vilanova i la Geltrú (Garraf). Els fets han passat cap a les 8.55 hores, quan, per causes que s'estan investigant, s'ha esfondrat la tercera planta d'aquest edifici i tres persones han quedat atrapades. Dos dels afectats han estat rescatats pels efectius dels Bombers de la Generalitat cap a un quart de deu del matí i l'altre atrapat ha pogut sortir pel seu propi peu cap a les 9.26 hores. Fins al lloc s'hi han desplaçat vuit dotacions terrestres, un Grup d'Actuacions Especials (GRAE) dels Bombers i quatre ambulàncies del Sistema d'Emergències Mèdiques (SEM), que han evacuat els atrapats a l'Hospital Sant Antoni Abat d'aquest municipi i a l'Hospital Sant Camil de Sant Pere de Ribes. Tot i que la tercera planta del bloc de pisos s'ha ensorrat, els Bombers consideren que no perilla ni l'estabilitat de l'edifici ni dels immobles adjacents. Fins al lloc s'hi ha desplaçat l'arquitecte municipal que haurà de valorar l'afectació dels habitatges i determinar si els veïns poden tornar a casa seva.

Summary: Tres ferits de poca gravetat en quedar atrapats en l'ensorrament d'un bloc de pisos a Vilanova i la Geltrú


El conseller de Territori i Sostenibilitat, Josep Rull, ha anunciat la compra de 15 nous trens per la perllongada Línia del Vallès "que entraran en funcionament de forma gradual a partir del 2019". Amb la nova flota, la freqüència de pas entre  Plaça Catalunya i Sabadell es reduirà de 10 a 5 minuts i entre Terrassa i Plaça Catalunya, de 8 a 5 minuts.  El conseller ho ha dit després de fer un viatge de prova entre les dues noves estacions de Sabadell, Gràcia-Can Feu i Plaça Major, que s'inauguraran el dia 12 de setembre.  Preguntat per la reducció del temps del trajecte fins a Barcelona, ha contestat que "arribarà un moment en què haurem de plantejar-nos fer més túnels perquè hi passin més trens". Un dels trens actuals que circularà per el perllongament serà batejat amb el nom de Joan Oliver.  El perllongament dels Ferrocarrils de la Generalitat a Sabadell (FGC) entrarà en funcionament parcialment aquest 13 de setembre amb la posada en servei de les  estacions de Can Feu-Gràcia i Plaça Major. Les tres estacions restants del perllongament, Plaça Espanya, Creu Alta i Ca n'Oriac, entraran en funcionament la primavera del 2017. El dilluns 13 de setembre l'estació de Sabadell Rambla ja no funcionarà. El president de la Generalitat, Carles Puigdemont, serà l'encarregat d'inaugurar les dues noves estacions del perllongament el dia 12 de setembre. Tot i que encara no està del tot confirmat, és més que probable que Puigdemont aprofiti l'acte per batejar el primer tren que circularà per el perllongament amb el nom de Joan Oliver. El conseller Rull i l'alcalde de Sabadell, Juli Fernàndez, han fet aquest divendres un viatge entre les dues noves estacions, que estan pràcticament enllestides. Durant el matí, alguns operaris feien proves i supervisaven les màquines expenedores de bitllets. Des del vestíbul de l'Estació de la Plaça Major, Rull ha anunciat la compra de 15 nous trens per millorar el servei i "portar fins a les últimes conseqüències la filosofia de Metro del Vallès". La compra dels trens tindrà un cost de 130 milions d'euros.  Segons ha explicat, està previst que amb les cinc estacions en funcionament, el nombre de passatgers de la línia s'incrementi en un 20%. L'objectiu, ha dit Rull, és treure cotxes de la carretera i invertir en transport públic. "Fem una aposta claríssima per combatre el canvi climàtic", ha subratllat.

Summary: La Generalitat incorporarà 15 nous trens a la Línia del Vallès a partir del 2019


El president del PP a Catalunya, Alejandro Fernández, assegura que Espanya pateix una crisi que defineix com "la 'batasunització' definitiva i irreversible del moviment separatista a Catalunya". Ho ha dit aquest dimarts en l'acte central de campanya a Lleida en què ha qualificat la situació de "cop d'Estat per fases violent i postmodern". Considera que abans de dialogar cal resoldre amb "fermesa" el problema "gravíssim" d'ordre públic i constitucional i en aquest sentit, rebutja parlar ni negociar amb un president de la Generalitat com Quim Torra, que "o fas el que ell diu o et destrossa mobiliari públic, llença llambordes a la policia o agredeix polítics al carrer". A aquestes persones, ha afegit, cal aplicar-los-hi la llei i si cal, "reformar la llei des de la llei perquè no ho tornin a fer". Alejandro Fernández ha demanat als militants que han assistit a l'acte central de campanya del PP a Lleida que tinguin el convenciment que l'escó de Lleida "es pot recuperar". "No és fàcil", ha reconegut, però els ha demanat ajuda per fer-ho possible perquè "quan es treu l'escó a Lleida, el PP guanya a Espanya", ha assegurat. El president del PP a Catalunya ha aprofitat per recordar els èxits assolits durant els governs del PP i ha criticat que tot el que ells han aconseguit amb molt d'esforç, el PSOE "ho liquida" en mig any. Dante Pérez: "A Catalunya queda el PP, no per eliminació sinó per mèrit i capacitat" El candidat del PP al Congrés per Lleida, Dante Pérez, ha lamentat que de l'antic partit socialista no en queda res perquè el president del govern espanyol den funcions, Pedro Sánchez ja es va encarregar "d'enterrar-lo per sempre". En aquest sentit, ha destacat, a Catalunya només queda el PP, " no per eliminació sinó per mèrit i capacitat". Per la seva banda, la presidenta del PP a Lleida, Marisa Xandri, considera que la "jugada" dels socialistes de repetir eleccions "no els sortirà bé". Ha afegit que els catalans i espanyols no es mereixen un president sortit d'una moció de censura amb el suport de "proetarres, comunistes i independentistes". "Els catalans volem que ens governi algú que doni solucions als problemes i que sigui capaç d'entomar els reptes i donar estabilitat econòmica", ha dit, i en aquest sentit ha apel·lat al "vot útil" del PP per fer fora Sánchez de la Moncloa.

Summary: Alejandro Fernández (PP): "Estem vivint una 'batasunització' irreversible del moviment separatista a Catalunya"


Berta García Faet (València, 1988) ha estat guardonada pel Ministeri de Cultura amb el Premi Nacional de Poesia Jove 'Miguel Hernández' per l'obra 'Los salmos fosforitos'.  Segons ha explicat el govern espanyol a través d'un comunicat, el jurat ha considerat que l'obra "presenta una de les veus més poderoses i influents de la poesia actual. Un llibre que porta a nous límits la poesia combinant la intel·ligència, l'humor, l'emoció i l'espurna lírica". El premi està dotat amb 20.000 euros.  Estudiant de doctorat en Hispanic Studies a la nord-americana Brown University, García Faet és autora de diversos llibres de poesia: 'Manojo de abominaciones', 2008; 'Night club para alumnas aplicadas', 2009; 'Fresa y herida', publicat el 2011 i que va rebre Premi Nacional de Poesia Antonio González de Lama el 2010; 'Introducción a todo, 2011; 'La edad de merecer', 2015.

Summary: La valenciana Berta García Faet, premi Nacional de Poesia Jove 'Miguel Hernández'


El Congrés dels Diputats ha constituït aquest dijous la Comissió per a la Reconstrucció Social i Econòmica que –sobre el paper- haurà de plantejar respostes a la crisi del covid-19. La primera decisió de la Comissió ha estat elegir la nova mesa amb el socialista Patxi López com a president. S’ha imposat a la popular Ana Pastor per 165 vots a 91 (i 10 vots en blanc) en una votació on Vox ja ha mostrat la seva disconformitat pel fet que no ha estat secreta, sinó a mà alçada.  En la seva primera intervenció, López ha demanat als diputats que deixin enrere el partidisme i no vagin a la comissió “a guanyar o perdre” perquè “hi ha moments en situacions greus on cal altura de mires, sentit d’estat, esforç i sumar voluntats”. “Que ni se’ns acudeixi caure pel pendent del desacord per qüestions partidàries”, ha advertit. Segons López “aquesta comissió no és una sessió de control ni una mesa de negociació entre l’oposició i el govern, sinó la manifestació de l’esforç col·lectiu dels representants de la ciutadania per buscar junts una solució global”. L’objectiu, ha dit, és “buscar acords i consensos” entre grups que “pensem diferent” per a la “reconstrucció social i econòmica del conjunt d’Espanya”.  La comissió va néixer com un acord entre el president del govern espanyol, Pedro Sánchez, i el líder del PP, Pablo Casado, després que Sánchez proposés la creació d’una mesa de reconstrucció per trobar solucions consensuades a la crisi. Dels 46 membres, 13 són del PSOE, 9 del PP, 5 de Vox, 4 de Podem, 4 del Grup Plural (1 de JxCAT), 7 del Mixt. 1 d’ERC, 1 del PNB i 1 de Bildu.

Summary: Patxi López, elegit president de la comissió del Congrés dels Diputats per a la reconstrucció


L'Audiència de Girona ha ordenat reobrir el cas del "nen robat" de Banyoles que reclama recuperar el nom i cognoms que tenia en néixer. Joan Coll Corominola, que assegura ser en realitat Francisco Beamonte Isern, fa anys que litiga perquè se li reconegui que el van adoptar de manera irregular poc després de néixer, al 1966. Després d'intentar portar el cas per la via penal, va presentar una demanda civil al jutjat de família. Inicialment, el procediment es va admetre a tràmit, però al cap d'uns mesos, el jutjat va tirar enrere la demanda al·legant que havia caducat. Ara, l'Audiència de Girona –on el veí de Banyoles va recórrer- li ha donat la raó. La interlocutòria ordena reobrir l'afer, perquè el jutjat de família va actuar de manera "contradictòria" i tampoc va permetre que Joan Coll tingués "l'oportunitat" de defensar els seus arguments. L'objectiu final del veí de Banyoles és aconseguir que li reconeguin que el matrimoni que el va adoptar no són els seus pares biològics i que, per tant, se li permeti canviar la seva identitat al Registre Civil. Fa més de deu anys que Joan Coll va començar a investigar el seu passat. Entre allò que ha pogut recopilar, hi ha algunes fotografies esgrogueïdes on se'l veu quan era un nadó, acompanyat del seu pare. El banyolí sospita que és un possible cas de nen robat durant el franquisme i que els pares adoptius van pagar 150.000 pessetes per endur-se'l a casa.   Joan Coll Corominola va néixer el 14 de setembre del 1966 a l'Hospital Clínic de Barcelona. Aleshores, però, el nom que figurava a la seva partida de naixement era Francisco Beamonte Isern. La seva infància, segons ha descobert, va passar-la a casa de les dues àvies. Primer amb l'àvia materna a Òdena (Anoia) i, quan el seu pare va morir, va anar a viure amb l'altra àvia a Sant Adrià del Besòs. Aleshores era el 1973 i ell tenia 7 anys. Més tard, va ingressar en un hospici de Barcelona i, en menys de dos mesos, va ser adoptat per la família de Banyoles, amb qui viuria la resta de la joventut.  "A mi m'havien posat en un col·legi intern que la meva àvia pagava perquè li va recomanar el metge del meu pare, que estava malalt", assegura. S'hi va estar un temps durant el qual la seva família l'anava a veure. "Això ho sé perquè me'n recordo", assegura. Un dia, però, el van portar a l'hospici i allà, al cap de poc temps, el va anar a buscar el matrimoni de Banyoles. "Em van dir que els meus pares no volien saber res de mi i que a partir de llavors ells serien els meus pares i passaria a dir-me Joan Coll Corominola", afegeix.    Ara, aquest veí allò que vol és recuperar la seva identitat. I de moment ja porta anys d'autèntic viacrucis judicial. Després d'intentar portar el seu cas reiteradament davant la Justícia per la via penal, Joan Coll i el seu advocat van decidir interposar una demanda civil reclamant al Jutjat de primera instància 6 de Girona que reconegui que els demandats, és a dir, el matrimoni de Banyoles que el va adoptar quan era petit, no són els seus pares biològics. En conseqüència, l'home podria fer servir el nom que li van posar els seus pares biològics quan va néixer.   Aquesta demanda es va interposar el febrer del 2016 i, en un primer moment, el jutjat la va admetre a tràmit. Però pels volts de l'estiu, el mateix jutjat la va tirar enrere i la va desestimar. Segons va sostenir aleshores, perquè considerava que el cas per anul·lar l'adopció havia caducat.   L'Audiència li dona la raó   Després que el jutjat desestimés la demanda, el veí de Banyoles i el seu advocat van interposar recurs a l'Audiència de Girona. I ara, li dona la raó en una interlocutòria. L'Audiència estima el recurs i ordena reobrir el cas. D'entrada, perquè sosté que el jutjat de família no podia admetre primer el procediment, i després tombar-lo.   "No pot variar la seva resolució dictant-ne una altra posterior de contradictòria", recull l'Audiència. A més, la interlocutòria també subratlla que el jutjat de família no pot emparar-se en què el cas havia caducat, perquè Joan Coll no sol·licita que se li anul·li l'adopció sinó fer constar que "aquells qui apareixen com el seu pare i la seva mare no són els seus progenitors biològics" i, en conseqüència, tirar endavant el canvi d'identitat al Registre Civil.   A més, l'Audiència de Girona concreta que el jutjat va tirar enrere la demanda sense ni tan sols "donar l'oportunitat al demandant" de defensar els seus arguments i, per tant, acreditar que, com ell creu, és un "nen robat".   "Hem guanyat una petita batalla" En Joan Coll ha celebrat la decisió de l'Audiència assegurant que es tracta d'una "molt bona notícia". "No hem guanyat la guerra però sí una petita batalla", afirma. En aquest sentit, diu que ha lluitat durant vuit anys per intentar demostrar que la seva suposada adopció va ser il·legal. "Ara podrem anar a judici", afegeix.  La seva intenció és poder explicar davant d'un jutge el seu cas i que els seus pares adoptius, que segons diu mantenen que van adoptar-lo de manera legal, també donin explicacions. "Espero que no m'acabin condemnant a portar un nom que no és el meu sinó el d'unes persones que van comprar una cosa que no es pot comprar", afirma.  "No estem parlant d'un cotxe o d'un objecte, sinó que van comprar una persona i li van fer viure una vida que no era", afegeix. Per tot plegat, demana no només poder portar els noms dels seus pares biològics sinó també que s'anul·lin els documents que acrediten una suposada adopció que considera "il·legal". L'afectat critica les dificultats que ha trobat al llarg del seu litigi judicial malgrat haver aportat "infinitat de proves". Entre elles, diu, el fet que entre la documentació recopilada hi constés que ell havia arribat a Banyoles un any abans que els seus suposats pares presentessin la demanda d'adopció.

Summary: L'Audiència reobre el cas del "nen robat" de Banyoles que reclama recuperar el nom i cognoms que tenia en néixer


La Junta de Portaveus del Parlament ha fixat la compareixença del president de la Generalitat, Carles Puigdemont, per dimarts a les 18:00 hores, segons han explicat fonts parlamentàries. Puigdemont havia demanat comparèixer a petició pròpia per informar sobre la situació política actual i després de reunir-se la Mesa i la Junta s'ha acabat fixant aquest horari per al ple amb aquest únic punt a l'ordre del dia. Alguns grups parlamentaris han expressat la seva sorpresa i oposició a l'hora escollida, ja que han recordat que habitualment els plens comencen o bé a primera hora del matí o a primera hora de la tarda i han explicat que se'ls ha dit que l'agenda del president fa necessari que sigui a aquesta hora. A més, han demanat que es garanteixi la seva seguretat per entrar i sortir de la cambra catalana ja que consideren que hi poden haver manifestacions a l'exterior si finalment es produeix una declaració d'independència, com sospiten.

Summary: La Junta de Portaveus fixa la compareixença de Puigdemont per les sis de la tarda de dimarts


El secretari d'organització del PSC, Salvador Illa, ha defensat aquest dissabte la moció de censura contra l'alcaldessa de Badalona, Dolors Sabater, perquè, segons ell, els ha "enganyat i traït" perquè ha incomplert els acords que la van fer alcaldessa. Així ho ha assegurat en declaracions als mitjans de comunicació des de la seu que els socialistes tenen al municipi durant la jornada en què el partit pregunta als seus militants si estan d'acord o no amb què el PSC lideri una moció de censura contra l'alcaldessa. Illa ha assegurat que si Sabater hagués complert els seus pactes "no s'hauria arribat aquí". "La responsabilitat és seva, només seva i tota d'ella", ha reblat. En el mateix sentit s'ha mostrat el líder dels socialistes badalonins, Àlex Pastor, que ha reiterat que "l'alcaldessa ha incomplert els pactes durant tres anys". Pastor ha considerat que el canvi polític a Espanya amb el suport de Podem a la moció de censura de Pedro Sánchez no ha d'interferir en el procés que s'està vivint a la ciutat. El socialista ha recordat que els pactes se centraven en dos eixos: impulsar "polítiques socials i progressistes" i garantir la "neutralitat institucional". Cosa que, a parer seu, Sabater "ha incomplert reiteradament". Per la seva banda, Salvador Illa, ha assegurat que "és incomprensible que una persona que és investida alcaldessa no compleixi els pactes que faciliten la investidura". La consulta interna es fa de forma presencial. Ha començat a les 10 del matí i acabarà a les 8 del vespre. El partit ha enviat a la militància un argumentari a favor del 'sí' i un altre a favor del 'no' per tal que puguin escollir. En cas que la majoria de votants doni el vistiplau a la moció de censura, el suport del PP i Cs seria clau per fer fora del càrrec a l'actual alcaldessa de Guanyem Badalona en Comú.

Summary: El PSC assegura que l'alcaldessa de Badalona els ha "enganyat i traït" perquè ha incomplert els pactes de govern


El Ple de l'Ajuntament de Lleida ha aprovat per unanimitat una moció de suport als treballadors de Sada i que també emplaça la Paeria a emprendre les gestions necessàries per tal de cercar una solució que permeti garantir la continuïtat de l'escorxador de Lleida i el manteniment dels seus 260 llocs de treball. El debat de la moció ha comptat amb la presència de treballadors de l'empresa. D'altra banda, l'alcalde Miquel Pueyo ha justificat que no s'hagi portat a debat del Ple la moció dels CDR de Lleida sobre "violència policial" pel fet que es va acordar debatre la de Sada per la via d'urgència, i una sobre la mobilitat a Escorxador-Templers, que s'havia presentat primer. Pueyo ha assegurat que la moció dels CDR es debatrà al Ple de novembre. Abans de la sessió, ha pres possessió del càrrec la nova síndica municipal de greuges de Lleida, Dora Padial.

Summary: El Ple de la Paeria dona suport als treballadors de Sada i reclama una solució que eviti el tancament de l'escorxador


El conseller de Territori i Sostenibilitat, Damià Calvet, considera que desviar la circulació dels vehicles pesants des de l'N-240 cap a l'Autopista AP-2 entre Lleida i Montblanc "serà molt més favorable" que continuar fent-ho en el tram comprès que va de les Borges Blanques al Pla de Santa Maria (Alt Camp). En aquest sentit, ha explicat que durant el primer any d'aplicació de la política de descomptes en els peatges -associada a la prohibició de pas per aquesta carretera- s'ha pogut constatar que aquesta "no acaba de ser del tot eficient" entre Montblanc i la localitat de l'Alt Camp. Per aquest motiu, han demanat i pactat amb el Ministeri de Foment canviar el tram afectat per aquesta mesura, acord que esperen que es materialitzi en les pròximes setmanes. Per Calvet, aplicar la desviació obligatòria de camions a l'AP-2 entre Lleida i Montblanc pot beneficiar a la "competitivitat" de les empreses i, a la vegada, millorar la seguretat de l'N-240 en aquest tram. El conseller també ha explicat, en el marc d'una visita a la calada del túnel de Tresponts -als termes alturgellencs d'Organyà i Fígols i Alinyà-, que l'objectiu és que, un cop es posi en marxa aquest canvi, siguin els agents de Mossos d'Esquadra i el personal del Servei Català del Trànsit els encarregats de fer-lo efectiu.

Summary: Calvet veu "més favorable" desviar de l'N-240 a l'AP-2 els camions que circulen entre Lleida i Montblanc


Els periodistes espanyols Antonio Pampliega, José Manuel López i Ángel Sastre, que estaven segrestats a Alep, al nord de Síria, des de fa gairebé un any, han estat alliberats fa poques hores, segons fonts de l'executiu espanyol que també han detallat que tots tres "estan bé". De fet, la vicepresidenta del govern espanyol en funcions, Soraya Sáenz de Santamaria, ha contactat aquest dissabte a la tarda amb ells. L'última vegada que es va tenir contacte amb ells va ser el 12 de juliol. Tots tres feien tasques d'investigació com a freelance i, segons sembla, haurien entrat a Síria des de Turquia i es dirigien a la ciutat d'Alep. Suposadament ho feien amb l'autorització de la brigada Ahrar-al-Sham, adscrita al Front Islàmic sirià.

Summary: Alliberats els tres periodistes espanyols desapareguts a Síria fa gairebé un any


JxSí i la CUP no han abordat de moment les conseqüències que l'assemblea que els cupaires van celebrar diumenge pot tenir per a l'acord d'estabilitat. Després que s'aprovés una esmena que insta a "deslliurar-se" del pacte amb Junts pel Sí per exercir de "dinamitzador de la ruptura", la reunió setmanal de coordinació que ambdós socis han celebrat al Parlament ha durat menys de mig hora amb l'argument que la CUP havia de marxar abans perquè tenia reunió del secretariat nacional. Per part dels cupaires han participat en aquesta breu trobada els diputats Benet Salellas i Gabriela Serra, mentre que de l'altra banda han assistit el president del grup parlamentari, Jordi Turull, l'adjunt al portaveu Roger Torrent (ERC), el secretari de Govern, Joan Vidal, i el secretari general de Vicepresidència, Josep Maria Jové.

Summary: JxSí i la CUP no aborden de moment les conseqüències que l'assemblea pot tenir per a l'acord d'estabilitat


La regidora de Cultura Tarragona, la socialista Begoña Floría, va declarar aquest passat dilluns al jutjat de Tarragona com a investigada en l'anomenat cas 'Coaching'. Fa un any, la CUP va dirigir un escrit a Fsicalia sobre presumptes irregularitats comeses en el sistema de gestió dels recursos humans de l'empresa Aparcaments Municipals de Tarragona. Concretament, els anticapitalistes retreien que no se'ls va informar al consell d'administració d'aquesta empresa d'una despesa de 47.000 euros en la contractació d'un curs de coaching. Després que el digital 'Porta Enrere' hagi difós la notícia, la regidora cupaire, Laia Estrada, demana que la investigació permeti depurar responsabilitats. Floría està sent investigada des de finals d'octubre, juntament amb tres persones més, per suposats delictes de prevaricació, malversació de cabals públics, tràfic d'influències o blanqueig de capital.

Summary: La regidora socialista Begoña Floria declara al jutjat de Tarragona com a investigada pel cas 'Coaching'


Els jutjats han executat 1.577 desnonaments durant el 2017 al Camp de Tarragona i les Terres de l'Ebre. Aquesta dada suposa un lleugera decreixement respecte l'any 2016, del 9,2%, segons les dades publicades, aquest dilluns, pel Consell General del Poder Judicial (CGPJ). El 54% dels casos, 853 famílies i particulars, que han perdut l'habitatge, ha estat a causa de no poder pagar les quotes de lloguer i han hagut de deixar el domicili en aplicació de la Llei d'Arrendaments Urbans (LAU). També 665 desnonaments executats pels jutjats han estat donats per no poder afrontar els pagaments hipotecaris (42,16%) mentre que 59 casos s'han donat per altres causes.  Un dels grans perjudicis de la crisi econòmica, la pèrdua de la llar per part de moltes famílies i persones, no s'atura tampoc a Tarragona i les Terres de l'Ebre. Malgrat un lleuger descens del nombre de desnonaments executats per part dels jutjats, un 9,2 menys que el 2016, són un miler i mig els casos d'afectats per impagament de lloguer o hipoteca.  Mentre que l'any passat van ser més, respecte el 2016, les famílies que van quedar-se al carrer per impagament de les quotes de lloguer amb un 6,8% més de casos (de 799 a 853), en canvi, van ser menys els particulars que van perdre el domicili per impagament hipotecari, un 15,9% menys (de 791 a 665). En aquests casos, malgrat perdre l'immoble, el deute hipotecari segueix pesant sobre els deutors.  En aquest sentit, també destaca en l'estadística del CGPJ que els processos de llançament que han endegat els bancs i caixes als jutjats de primera instància i instrucció han caigut significativament. A Tarragona i l'Ebre, mentre que l'any 2016 es van presentar 2.230 peticions d'execució hipotecària, aquest 2017 han estat 756 (una caiguda del 66,1%).   Lleuger descens de concursos de creditors  Seguint amb la mateixa tendència dels desnonaments, el nombre de concursos de creditors que, segons les dades del CGJP, també s'ha reduït. Tot i que no és un decreixement destacat i es queda només en una reducció del 4,8%, durant el 2017 a la demarcació 59 empreses i particulars han recorregut al Jutjat Mercantil de Tarragona, tres menys que el 2016.  Pel que fa a les demandes per acomiadaments, la diferència d'un exercici a l'altre també és mínima però en aquest cas a l'alça. De 1.402 demandes el 2016 s'ha passat a 1.432 durant l'any passat, amb una diferència positiva de del 2,1%.

Summary: El nombre de desnonaments es redueix un 9,2% a Tarragona i l'Ebre durant el 2017


El comissari de Serveis Financers de la Unió Europea, Jonathan Hill, ha dimitit aquest dissabte arran del resultat del referèndum britànic. Hill ha assegurat que està “molt decebut” amb la decisió de marxar de la UE però que “el que està fet no es pot desfer” i per això ara cal crear “una nova relació amb Europa que funcioni el màxim de bé possible”. Mentrestant, els ministres d’Exteriors dels sis països que van iniciar el projecte europeu han exigit que el procés per a la sortida del Regne Unit de la Unió es faci “el més aviat possible”. La primera ministra escocesa, Nicola Sturgeon, ha demanat converses urgents amb Brussel·les per “protegir” el lloc d’Escòcia dins de la UE. Reunits a Berlín, els responsables d’Exteriors d’Alemanya, Itàlia, França, Holanda i Luxemburg també han coincidit en la necessitat de “millorar i transformar” la UE després del ‘Brexit’ per protegir els interessos de la resta de països. “Diem, aquí, junts, que el procés ha de començar el més aviat possible per no quedar-nos als llimbs i concentrar-nos en el futur d’Europa”, ha assegurat el responsable d’Exteriors alemany, Frank-Walter Steinmeier. El francès Jean-Marc Ayrault també ha reclamat celeritat i que els britànics no juguin, ha dit, “al gat i la rata”. L’holandès Bert Koenders ha avisat que la situació “ja no és com sempre” i que s’ha d’evitar un buit polític.  Precisament mostra de que la situació ha canviat ha estat la dimissió del comissari d’Estabilitat Financera, Serveis Financers i Unió de Mercats de Capital. Jonathan Hill, polític conservador i aliat de David Cameron, ha admès que va arribar a Brussel·les “com algú que havia fet campanya en contra de l’entrada del Regne Unit a l’euro i que era escèptic sobre la UE”. “Marxo segur que, tot i les frustracions, la nostra adhesió era bona pel nostre rol al món i bona per a la nostra economia”, ha assegurat en el comunicat de la seva dimissió.  El president de la Comissió, Jean-Claude Juncker, ha dit que ha volgut convèncer Hill de seguir en el càrrec però que respecta la seva decisió. Quan la dimissió es faci efectiva, a partir del 15 de juliol, el vicepresident econòmic de la Comissió, el letó Valdis Dombrovskis, assumirà les competències que fins ara tenia Hill.  “Al principi d’aquesta Comissió, vaig voler que el comissari britànic tingués a càrrec els Serveis Financers, com una mostra de la meva confiança en la pertinença del Regne Unit a la Unió Europea. Desgraciadament, la situació ara està canviant”, ha assegurat Juncker en un comunicat, on ha preuat Hill com “un vertader europeu, no només el comissari britànic”. “Entenc la seva decisió i la respecto”, ha afegit.  Caldrà veure, ara, com se soluciona la marxa de Hill i si és substituït. D’acord amb els tractats europeus, hi ha d’haver un comissari per cada estat membre de la Unió Europea. La Comissió Europea ha indicat que Juncker “està preparat per negociar ràpidament amb el primer ministre britànic possibles noms d’un comissari de nacionalitat britànica així com la seva possible cartera”.  Tot i això, la Comissió també ha indicat en el seu comunicat que “els comissaris han de ser escollits per les seves competències generals i compromís europeu” i han de ser persones amb una “independència inqüestionable”. El càrrec també requereix l’acord entre el president de la CE i el consell de ministres de la UE, així com la consulta amb el Parlament Europeu.  Escòcia demana parlar amb Brussel·les Mentrestant, i arran del 62% de suport a la Unió Europea que van mostrar els escocesos en el referèndum de dijous, la seva primera ministra, Nicola Sturgeon, ha reclamat poder negociar directament amb Brussel·les i les capitals europees el seu lloc al club comunitari.  “El consell de ministres ha acordat que demanarem entrar en negociacions immediates amb les institucions de la Unió Europea i altres estats membres per explorar totes les opcions possibles per protegir el lloc d’Escòcia dins de la UE”, ha assegurat Sturgeon des d’Edimburg. La primera ministra escocesa ha convidat els cònsols generals dels països europeus a una cimera a la seva residència, Bute House.  Sturgeon, com ja va anunciar divendres després de la declaració oficial dels resultats, ha reiterat que un segon referèndum d’independència està sobre la taula. “Estem decidits a actuar amb determinació, però d’una manera unitària arreu d’Escòcia, per decidir el camí cap endavant”, ha dit.  Mentrestant, al conjunt del Regne Unit, més d’un milió de persones han firmat una petició reclamant que es celebri un nou referèndum pel ‘Brexit’ que impliqui un major percentatge en suport de la sortida perquè aquesta, realment, es faci efectiva. L’elevat nombre de signants implica que el text s’haurà de considerar a nivell de comitè al parlament de Westminster.

Summary: El comissari britànic Jonathan Hill deixa el càrrec arran del Brexit


L'aerolínia encara no té data per tornar a connectar Dubai amb Barcelona ACN Barcelona.-Emirates ha anunciat aquest dimecres que reprendrà els vols amb Madrid a partir del 21 de maig juntament amb Londres, Frankfurt, París, Milà, Chicago, Toronto, Sidney i Melbourne. En el cas de la capital espanyola, operarà a partir de l'endemà i oferirà tres connexions per setmana (dimecres, divendres i diumenge) amb un Boeing 777-300ER. En el cas de Barcelona, l'aerolínia no té data encara per tornar a connectar Dubai amb l'Aeroport del Prat, que alguns dies a la setmana oferia fins a tres freqüències, una d'elles per fer parada intermitja en el seu vol cap a Mèxic. Fonts de la companyia han indicat a l'ACN que la intenció és recuperar les mateixes freqüències que hi havia abans de la pandèmia. Emirates ha explicat que els passatgers només seran acceptats en els vols que es reprenguin d'aquí uns dies si compleixen amb els criteris d'entrada als països de destí. La companyia ha reforçat les mesures de seguretat i els passatgers que embarquin a Dubai hauran de comprovar la seva temperatura corporal, serà obligatori l'ús de mascaretes i guants i el personal de cabina i de terra portarà un equip de protecció personal format per una bata d'un sol ús i una visera de seguretat.  A més, la interacció a bord entre clients i tripulació es reduirà al mínim i s'eliminaran les revistes i el paper imprès i s'obligarà a facturar tot l'equipatge, excepte el mínim imprescindible com un portàtil, una bossa de mà o articles per a nadons.

Summary: Emirates reprèn els vols amb Madrid a partir del 22 de maig


La Universitat de Girona ha acusat el govern espanyol de suspendre "per motius polítics" la segona edició del Congrés Bianual de Seguretat Jurídica que s'havia de fer a Girona del 10 al 12 d'octubre i que ja s'havia presentat públicament. El rector, Sergi Bonet, assegura que el ministre de Justícia en funcions, Rafael Catalá, li va expressar personalment els seus recels i ho atribuïa a la situació política entre Catalunya i l'Estat. Fonts del ministeri neguen taxativament aquesta acusació i asseguren que des del febrer –quan es va presentar en un acte a Madrid- ningú de la UdG els ha contactat per tirar endavant la iniciativa. Al web del congrés apareix un avís que alerta de l'aplaçament de l'esdeveniment i ho atribueix a "la conjuntura política actual" que ha portat, segons els organitzadors, a què hi hagi "una falta d'implicació i cooperació institucional". El congrés es farà finalment a Argentina.

Summary: La UdG acusa el govern espanyol de suspendre "per motius polítics" un congrés internacional sobre seguretat jurídica


Una dotzena d'entitats ecologistes han denunciat una tala d'arbres que s'està duent a terme des de l'1 d'octubre passat a Ger de Cerdanya, dins una Zona d'Especial Protecció per a les Aus (ZEPA) que forma part de la Xarxa Natura 2000. Segons han expressat en un comunicat, l'actuació s'està fent en "un dels últims boscos madurs de pi negre de caràcter boreal" que hi ha la part oriental del Pirineu, lloc on hi ha "alguns dels darrers exemplars de gall fer" de la comarca. Per aquest motiu, demanen l'aturada immediata d'aquests treballs i la restauració d'aquesta àrea. A més, volen que el consistori de la localitat cerdana impulsi un pla de mesures compensatòries per a la millora de l'hàbitat d'aquesta espècie, que està en regressió a la zona. Les entitats expliquen que mentre el gall fer ha patit una regressió de prop del 30% a tot el Pirineu català, a la Cerdanya s'ha registrat una davallada d'exemplars del 71%. Mentre, a l'Alt Urgell ha estat del 55%, de gairebé un 40% a la Val d'Aran i d'entre el 10 i el 20% als dos Pallars i el Ripollès. A més, asseguren que els mascles censats no arriben a 400 a tot Catalunya i que, per contra, el confinament ha ajudat a recuperar la fauna i allunyar-la del perill d'extinció. Sobre la tala d'abres a Ger de Cerdanya, les organitzacions conservacionistes veuen "incomprensible" que s'estigui duent a terme aquesta actuació sense tenir cap informe de la direcció general de Polítiques Ambientals i Medi Natural de la Generalitat, tenint en compte que, segons diuen, en aquesta àrea protegida és necessari comptar amb un estudi d'impacte ambiental i uns permisos d'aquest organisme. Les entitats que demanen aturar la tala són l'Associació de Naturalistes de Girona (ANG), l'Associació per la Defensa i l'Estudi de la Natura (ADENC), el Col·lectiu Ecologista Bosc Verd, el Centre d'Ecologia i Projectes Alternatius (CEPA), el Grup d'Estudi i Protecció dels Ecosistemes Catalans (GEPEC), el Grup Ecologista del Vendrell / Baix Penedès (GEVEN), el Grup per a la Defensa del Medi Natural de la Segarra (GDMNS), el Grup de Defensa del Ter (GDT), la Institució Alt Empordanesa per a l'Estudi i Defensa de la Natura (IAEDEN), la Institució de Ponent per la Conservació i Estudi de la Natura (IPCENA), l'Associació de Defensa del Patrimoni Natural de Banyoles i Comarca (LIMNOS) i la Plataforma antiincineradora de la Vall del Ges.

Summary: Una dotzena d'entitats ecologistes denuncien una tala de bosc a Ger de Cerdanya


El vicepresident segon de la Mesa del Parlament i diputat de C's, José María Espejo-Saavedra, ha volgut replicar aquest dijous a la presidenta de la cambra, Carme Forcadell, que al matí havia dir que no "contempla inhabilitacions" per la votació de les conclusions de la comissió del Procés Constituent, tot afirmant que es va "complir el reglament". Espejo-Saavedra, en canvi, no veu l'episodi de dimecres amb el mateix punt de vista i hi detecta irregularitats. És per això que ha avisat Forcadell que el comportament dels diputats independentistes i, especialment, el dels membres de la Mesa que no van voler impedir la votació, tindran el seu càstig. "Quan s'incompleix la llei, ha d'haver algun tipus de conseqüència", ha sentenciat.  En aquest sentit, Espejo-Saavedra no ha volgut concretar quina creu que hauria de ser l'actitud que ha de prendre el govern espanyol o quin hauria de ser el procediment a seguir per la justícia espanyola. "Desconec si el govern té pensat fer alguna cosa i quina, i jo no sóc qui per dir quina conseqüència ha de tenir, perquè els diputats no som qui per dir-ho. Però com per a qualsevol altra persona, hi ha d'haver alguna conseqüència. I és lògic que així sigui perquè sinó la llei és paper mullat. Seria molt injust que fos així per als ciutadans i no per als polítics", ha sentenciat el diputat de C's.  A més, Espejo-Saavedra ha recordat que  en democràcia "tots els ciutadans estan sotmesos a la llei, i especialment els polítics". És per això que creu que el que va passar al Parlament amb la votació de les conclusions del Procés Constituent  va ser "un lamentable espectacle en el que es va xafar el reglament de la càmera i on alguns polítics es van aprofitar dels privilegis que tenen per ser polítics per no fer-se responsables dels seus actes i de l'incompliment d'una norma jurídica com és la interlocutòria del TC". "És un fet molt greu, i més quan es fa contràriament a la resta de diputats, que representen a la majoria de votants", ha conclòs.

Summary: Espejo-Saavedra avisa Forcadell: "Quan s'incompleix la llei ha d'haver algun tipus de conseqüència"


El mur del marge dret de la canalització del riu Segre, a la ciutat de Lleida, acull des d'aquest dilluns, en què es commemora el Dia Mundial de la Felicitat, un total de 130 retrats en blanc i negre de lleidatanes i lleidatans que expressen alegria i satisfacció. La iniciativa forma part de la campanya 'Lleida contagia felicitat', amb la qual la Càtedra d'Innovació Social de la Universitat de Lleida (UdL) s'afegeix a 'Inside Out', un projecte internacional d'art participatiu que serveix com a plataforma per fer arribar missatges, majoritàriament de reivindicació i protesta, a través de retrats de gran format exposats a l'espai públic. Les fotografies, fetes pels membres de la Càtedra d'Innovació Social de la UdL i protagonitzades per voluntaris, s'han penjat en un tram de mur d'uns 65 metres, a l'alçada de l'avinguda de Madrid-pont Universitat, i la intenció és que s'hi mantinguin durant tot un mes, en concret fins el 20 d'abril. L'acció forma part de la campanya 'Lleida contagia felicitat' que, segons els seus impulsors, vol reflexionar sobre aquest estat a través de retrats de gran format (91,33 cm x 134,62 cm) exposats a l'espai públic. "El nostre objectiu és donar visibilitat a Lleida i les seves persones, captar la felicitat de la gent, i fer extensiu aquest missatge positiu a la resta de ciutadans i ciutadanes", ha explicat Carles Alsinet, director de la Càtedra d'Innovació Social i degà de la Facultat d'Educació, Psicologia i Treball Social de la UdL. Alsinet ha explicat que per posar en relleu el Dia Mundial de la Felicitat, que es commemora el 20 de març, des de la Càtedra d'Innovació Social van demanar a 130 lleidatanes i lleidatans que es deixessin retratar per tal que "amb les seves rialles i amb la seva forma d'expressar-se mostrin a la ciutadania com contagien felicitat". "Val la pena sortir al carrer i explicar a la gent de la ciutat de Lleida que a vegades és una mica pessimista que podem ser feliços, que hem de ser feliços i que val la pena tenir un bon benestar entre tots", ha assenyalat.   Per la seva banda, una de les lleidatanes que ha protagonitza un dels retrats, Imma Galindo, ha valorat molt positivament el fet d'haver pogut prendre part en la iniciativa i ha explicat que, des del seu punt de vista, la felicitat és "ser feliç amb la família, amb els amics i amb tot el món". Una altra de les persones que ha cedit el seu rostre és l'Albert Zaragoza, i en el seu cas ha defensat la importància que la societat tingui en compte la felicitat, perquè "una societat no només és economia i productivitat, sinó que una societat també és humana".     Més de 260.000 persones de 129 països de tots els continents han participat en el marc del projecte Inside Out en accions contra el racisme, les discriminacions, la violència, la injustícia o el canvi climàtic com ara 'We are arabs, we are human's (Jordània); '40 visages pour 40 ans de crise humanitaire sahraouie' (Bèlgica), 'Black Lives Matter' (Estats Units), 'Save the Arctic' (Pol Nord), 'LGBT Rights' (Ambaixada de Rússia a Berlin) o 'Orphans with HIV/AIDS' (Sudàfrica). El muntatge i el desmuntatge, un mes després, dels 130 retrats 'de felicitat' al mur de la canalització del riu Segre serà gravada en vídeo per poder ser difosa posteriorment a la plataforma Inside Out.

Summary: Instal·len 130 retrats de persones que mostren la seva felicitat a la canalització del Segre a Lleida


El personal de terra d'Iberia a l'aeroport del Prat ha fet marxa enrere i finalment ha decidit mantenir la vaga de divendres 30 i dissabte 31 d'agost. En l'últim tram de la negociació i quan els representants dels treballadors ja havien desconvocat les aturades com a gest de "responsabilitat", la companyia ha rebutjat crear una comissió de seguiment de l'acord entre les dues parts, tal com havia proposat la mediació del Departament de Treball. Per això, el comitè de vaga ha abandonat la negociació que estava en marxa des de les 11 hores a la seu de la conselleria i ha posat fi a la "treva" que plantejaven. El portaveu de la UGT al comitè d'empresa d'Iberia al Prat, Omar Minguillón, ha explicat a la sortida que, per ara, donen per trencades les negociacions i ha culpat Iberia. "No ens estan respectant", s'ha queixat, i ha dit que la companyia porta hores tancada a Treball parlant amb Madrid sense comunicar-se amb el comitè de vaga.  Tot i que el representants dels treballadors han assegurat que marxaven a l'aeroport del Prat a comunicar als seus companys que continuen amb la vaga, els representants d'Iberia segueixen al Departament de Treball. Fonts de la conselleria properes a la negociació han explicat que estan tractant de reconduir la situació i que els sindicats han marxat sense signar l'acta de la reunió, ja sigui d'acord o de desacord.    Abans de marxar, Minguillón ha criticat que "l'empresa no ha volgut acceptar una desconvocatòria de vaga", que han anunciat dues hores abans de dir que la mantenen, i els ha acusat de voler-la. "Si la volen, la tindran", ha reblat. El portaveu de la UGT al comitè d'empresa ha defensat que el comitè de vaga ha actuat pensant en els passatgers ja que havia acceptat desconvocar la vaga encara que no haguessin arribat a un acord definitiu i amb una oferta "insultant" de l'empresa. El representant dels treballadors ha afirmat que la possibilitat de crear una comissió de seguiment que supervisés com s'estabilitza part de la plantilla del Prat -un aspecte que els sindicats emplaçaven l'empresa a seguir negociant amb la vaga desconvocada-, els podia "satisfer momentàniament". Tanmateix, l'enrocament de l'empresa els ha empès a marxar. "Si volen alguna cosa de nosaltres, que ens truquin", ha dit Minguillón. "Ens veiem en la necessitat de marxar i mantenir les vagues del divendres i dissabte", ha insistit Minguillón, que ha criticat que els representants d'Iberia no fan cap pas sense consultar-lo amb l'empresa a Madrid i que no s'han comunicat amb l'altra part. A més, han assegurat que estaven redactant un document alternatiu que "falta a la veritat".

Summary: El personal de terra d'Iberia fa marxa enrere i decideix mantenir la vaga al Prat d'aquest divendres i dissabte


La presidenta de l'ANC, Elisenda Paluzie, ha avançat que "probablement" la suspensió dels sis diputats presos al Congrés i el cas dels eurodiputats electes Carles Puigdemont, Oriol Junqueras i Toni Comín es portarà a Nacions Unides. "Encara no s'ha fet", ha puntualitzat Paluzie en una conferència sobre autodeterminació a Brussel·les. La presidenta de l'ACN ha assegurat que són "pessimistes" tant per la sentència del Tribunal Suprem en el cas de l'1-O com per la reacció de les institucions europees a aquest veredicte. "No som gaire optimistes sobre com les institucions de la UE reaccionaran a la sentència el mes que ve", ha afirmat. En aquest sentit, l'exeurodiputat d'ERC, Jordi Solé ha criticat el "silenci" de Brussel·les sobre els líders independentistes empresonats. "És aquest l'estil de vida europeu que vol protegir la senyora Ursula von der Leyen?", ha lamentat, en referència a la polèmica cartera sobre migració que vol crear la nova Comissió Europea. Acció internacional A més d'explicar que hi ha sobre la taula la denúncia a l'ONU de la suspensió dels diputats presos i la situació dels eurodiputats electes sense escó, Paluzie ha recordat que ja han elevat a aquesta organització internacional la detenció preventiva dels líders independentistes o els drets polítics de Puigdemont i l'expresident de l'ANC Jordi Sànchez com a diputats al Parlament.

Summary: Paluzie diu que "probablement" la suspensió dels diputats presos al Congrés i el cas dels eurodiputats acabarà a l'ONU